  Виталий Пронин Башкириысь егит сузэръёс Линда но Алина Гильмановаос.25-тӥ-26-тӥ июне Пермь улосвылысь Бадӟым Гондыр гуртын ортчоз вашкала удмурт гуръёслы сӥзем 7-тӥез «Чакара» фестиваль. Фестивальлы Башкортостанысь Калтаси ёросысь Бадӟым Качак, Пичи Качак но Кугарчино гуртъёс вискысь Чакара гурезьлэсь нимзэ сётэмын. Со гурезь быдӟа ик удмуртъёслэн но кужымзы медло шуыса. Берло дыре фестиваль зэмзэ но паськытгес но паськытгес луэ, котыраз тросгес но тросгес адямиосты люка. Фестивалез радъясь, Камсьӧр удмуртъёслэн огазеяськонэнызы кивалтӥсь Флюра Чибышева верамъя, таяз рад «Чакарае» возьмало 5-6 сюрс учкисез. Со сяна, татчы пыриськыны кулэ Россиысь 14 улосвылъёсысь ог 600 фольклор коллективъёс. Артысь улосвылъёсысь сяна, фестивале витё Эстония, Ханты-Мансийск, Томск, Москва, Санкт-Петербург палась удмуртъёсты. Но туэ вашкала удмурт гуръёс гинэ уз чузъяське. Радъямын луоз туала удмурт кырӟанъёсты быдэстонъя вожвылъяськон но. - «Чакараез» ортчытон пумысен вань сюлмаськонъёсты ас вылаз басьтӥз Пермь улосвыл. Кивалтӥсьёссылэн фестивальлы со быдӟа саклык висъямзылы туж пайми, - шуэ Флюра Чибышева. Бадӟым Гондыр гурт котырын фестивальлэн кыкетӥ нуналаз радъямын луоз мукет бадӟым ужрад - Элен вӧсь. Отчы пыриськозы Пермь но Башкортостан улосвылъёсысь сям-йылолъёссэс утись 9 удмурт гуртъёсысь вӧсясьёс. 0+ Елена Сараматова Туспуктэм: mcrb-kalt.ru  Теги: кытынкумар удмуртлык  